Ľ. Kaník, minister práce, sociálnych vecí a rodiny SR: (2003-10-22):
Okrem týchto zmien je obsahom novelizácie aj úprava tých ustanovení, ktoré od nadobudnutia účinnosti zákona č. 260/1999 Z. z., ktorým sa zmenil a doplnil zákon č. 139/1999 Z. z., sa ukázali ako nedostatočné. Ide najmä o tieto zmeny: upresnenie pojmov, veľkodistribúcia a výdaj, aby boli v súlade so zákonom č. 140/1998 Z. z., upresnenie požiadaviek na doklady, ktoré sa pripájajú k žiadosti o vydanie povolenia na zaobchádzanie s omamnými a psychotropnými látkami, rozšírenie počtu druhov činností, na ktoré vydalo ministerstvo zdravotníctva povolenie na zaobchádzanie s omamnými a psychotropnými látkami, rozšírenie výkonu štátnej správy na úseku omamných a psychotropných látok o Štátny ústav pre kontrolu liečiv v Bratislave. Novela ruší výkon štátnej správy v oblasti zaobchádzania s omamnými a psychotropnými látkami na okresných a krajských úradoch, pričom výkon štátnej správy z krajských úradov sa prenáša na Štátny ústav pre kontrolu liečiv v Bratislave a úlohy vykonávané v súčasnosti okresnými úradmi sa prenášajú na samosprávne kraje podľa územnej pôsobnosti. Týmto je splnená úloha uložená uznesením vlády zo 14. mája 2003 pre ministerstvo zdravotníctva, ktorá súvisí s projektom decentralizácie verejnej správy. Ďakujem za pozornosť, to je všetko. Z. Martináková, podpredsedníčka NR SR: Ďakujem, pán minister. Spravodajcom z gestorského výboru, výboru pre zdravotníctvo je pán poslanec Peter Biroš. Pán poslanec, nech sa páči, máte slovo. P. Biroš, poslanec: Vážená pani predsedajúca, vážení páni ministri, vážené kolegyne, kolegovia, v súlade s § 73 ods. 1 zákona o rokovacom poriadku som bol určený Výborom Národnej rady Slovenskej republiky pre zdravotníctvo za spravodajcu k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. Máte to pred sebou ako tlač 422. Na základe uvedeného zákona podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Predložený návrh zákona je v súlade s Ústavou Slovenskej republiky, inými všeobecne záväznými právnymi predpismi a medzinárodnými zmluvami. Uvedený návrh zákona nemá dopad na štátny rozpočet a rozpočty územných samospráv. Návrh zákona obsahuje doložku zlučiteľnosti s právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 420 z 3. októbra 2003 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady, Výbor Národnej rady pre pôdohospodárstvo, Výbor Národnej rady pre verejnú správu, Výbor Národnej rady pre životné prostredie a ochranu prírody a Výbor Národnej rady pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Pani predsedajúca, prosím, otvorte rozpravu k predmetnému návrhu zákona. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne nemám žiadnu prihlášku do rozpravy, ústne sa do rozpravy hlási pán poslanec Urbáni. Uzatváram možnosť hlásiť sa ústne do rozpravy. Pán poslanec, nech sa páči.